Tovarna Rog - program 2006/07

<zvok>
-	Amitie Studio
-	Poslušalnica Rog
-	Indijska in severnoafriška tolkala, delavnice
-	Delavnica s Primožem Oberžanom

<beseda>
-	Razstava slik in poezij
-	Rog izobilja, delavnica 

<slika>
-	Sketchbox 0.6
-	RGB Video studio
-	Mešanje videa v živo, delavnica
-	Temnica in sitotisk
-	Videokonferenca v okviru Festivala Eastern Art
-	URBActions, razstava
-	Foto/Video sessioni
-	Galerija Kljub vsemu

<ples>
-	Temno kot..., delavnice
-	Moja tišina in tvoje vse ter Zvočno telo, predstavi
-	Pot:tok, trening fizične inteligence
-	Džem, jam sessioni
-	Nekje na sredi, predavanja

<igra>
-	Gledališče, produkcija
-	Gledališče, knjižnica

<teorija_sociala>
-	Nomadska univerza
-	Tematski večeri Časopisa za kritiko znanosti
-	Pisarna Svobodna Ljubljana
-	Tematski večeri Aguascallientes
-	Delovanje Mreže za stalni obisk
-	Aktivnosti NjetWorka
-	Transverzala Barcelona-Kijev
-	Socialna menza
-	Odprta pisarna
-	Socialni hostel
-	LGBT vizualni aktivizem
-	Ciina pisarna 
-	Bolšjak koles
-	Otroško igrišče
-	Delovni program
-	Studio Samorog

<terapija>
-	Krija tantra joga, seminar
-	YES programi
-	Umetnost življenja, protistresni program
-	Dih–voda–zvok, delavnice

Avtorji: Amitie Music, Antirasistična skupščina, Ivana Antolović, Jon Aramis, Artgroup RGB, Civilna iniciativa izbrisanih aktivistov, Društvo Alkion, Famul Stuart Šola uporabnih umetnosti, Gledališka skupina Gledališče, Gregor Kamnikar, Kooperativa, Aleš Košir, Jelena Milovanović, Nomadska univerza, PK Obsession, Alenka Pirman, Žiga Predan, Sekcija za neodgovorno telo, studio Samorog, Robertina Šebjanič, Tes Varnier in Zavod za razvoj človekovih vrednot

<zvok>

Amitie Studio
oktober 2006 – junij 2007

Amitie Studio je namenjen raziskovanju novih oblik zvočnega izražanja in zapisovanja. Uporaba sodobne tehnologije in starejših analognih medijev in inštrumentov omogoča nemoteno kreacijo zapisov in preoblikovanj zvoka.
Začasno lociran v zasedeni tovarni Rog omogoča uporabo 160m2 velikega in akustično zanimivega prostora, primernega za ustvarjanje in povezovanje z ostalimi glasbeniki in koristniki tovarne.

Predvidena tiha soba znotraj prostora je namenjena snemanju glasnejših inštrumentov in nemotenem delu v zimskem času.
Studio je lociran v 1.nadstropju desno v sklopu ostalih zvočnih prostorov – Atelje Sonoričnih umetnosti (Hanna Preuss), Atelje Dejana Kneza.
Prostor je v celoti namenjen javni uporabi.

Kontakt: Amitie Music, ziga.predan@amitiemusic.com

Poslušalnica Rog
oktober 2006 – junij 2007

Poslušalnica je projekt uporabe prostora, namenjenega nemotenemu poslušanju glasbe v izbranem okolju.

Deljena bo na dva povezana dela:
Prvi, popolnoma zvočno in vizualno izoliran prostor je namenjen glasnemu poslušanju in doživljanju glasbe. Ambient je v celoti neodvisen od zunanjih sprememb okolja (noč, dan itd).
Drug del je prostor, namenjen intimnejšemu poslušanju z urejenim prostorom s pogledom na Ljubljanico.

Oba prostora sta predvidoma aktivna 24 ur na dan vse dni v letu.
Glasbeni program bo izbran z mednarodnimi kustosi in javno objavljen na spletni strani. Zavzemal bo najnovejšo neodvisno svetovno glasbeno produkcijo s pregledom vplivov in s pridobljenim dovoljenjem avtorjev glasbe oz. njihovih založnikov.
Na spletni strani, bodo poleg aktualnega programa podrobnejše predstavljeni tudi predvajani avtorji in založbe.
Gre za projekt razširjanja obzorja glasbenih poslušalcev in možnostjo prepuščanja kvalitetni glasbi.
Predvsem pa gre za program, ki bo zaradi povezav medmrežja lahko enak in boljši kot v podobnih klubih v New Yorku, Šanghaju ali Londonu.

Poslušalnica bo v celoti namenjena javnosti, dostop bo brezplačen. Tehnično in arhitekturno bo prostor zasnovan najsodobnejše (načrti so v pripravi).
Izbrana lokacija je del Permanentne instalacije v pritličju tovarne Rog. Glasba bo predvajana s pomočjo računalnikov (Mini Mac) in zvočno opremo (Martin Audio).
V načrtu je urediti podobne prostore po vseh svetovnih metropolah.

Santa Cruz, Tenerife, 21. 9. 2006
Kontakt: Žiga Predan, ziga.predan@amitiemusic.com

Indijska in severnoafriška tolkala
oktober 2006 – junij 2007

V Rogu bi si rad uredil prostor za vajo Indijskih in
severnoafriških tolkal. Poleti sem že na hitro predstavil mojo vizijo s povabilom švedskih glasbenikov, s katerimi smo izvedli koncert severnoindijske glasbe. Koncert se je zgodil na plesišču, kot predkoncert takratnega hišnega benda Space Tripers. Sedaj v jesenskih mesecih bi rad uredil prostor za vajo, poleti pa bi se prostor koristil tudi za vajo in prenočišče glasbenikov, ki bi jih povabil za nastop v Rogu.

Kontakt: Tes Varnier, sukham@email.si 

Delavnica s Primožem Oberžanom
april 2007

Šola Famul Stuart se je pred tremi leti preselila iz Fužin za Bežigrad. Tako smo ostali brez dvorišča, kjer smo lahko spomladi klesali kamen, pekli keramiko v zemeljskih pečeh ali varili železo. Težave rešujemo na različne načine, zdaj pa načrtujemo delavnico, v kateri bi s Primožem Oberžanom (The Stroj) zgradili velik kip/glasbilo/mlin/fontano ... iz recikliranega železa. Nimamo še izdelanih natančnih planov, vendar je zdaj čas, da razmišljamo o delovnem prostoru. Rogovo dvorišče bi bilo pravšnje. 

Kontakt: Famul Stuart Šola uporabnih umetnosti, info@galerijagt-famul.si 

<beseda>

Razstava poezij in slik
oktober 2006 – junij 2007

Jon Aramis, pesnik in slikar v oktobru prireja razstavo poezij in slik v prvem nadstropju levo po hodniku. Ta dejavnost se bo odvijala enkrat na mesec.
Prepričan sem, da bo moja dejavnost oživljala tovarno Rog. 

Kontakt: Jon Aramis, jonovaagharta@email.si 

Rog izobilja, delavnica za reciklažno arhiviranje
marec 2006 – marec 2007

Ena od dejavnosti, ki potekajo v Rogu že od samega začetka, je reciklaža. Delavnica Rog izobilja je bila sprva namenjena tradicionalni reciklaži materialov (les, kovina, plastika …), sedaj pa se osredotočamo na pisni arhiv. V Rogu se je namreč takoj vzpostavila tudi skrb za arhiv nekdanje Tovarne dvokoles in opreme "Rog". Zbiramo in ohranjamo dokumente, ki jih je še moč najti v tovarniških prostorih. Gre seveda za poškodovane, nepopolne in naključno zbrane materiale, ki so jih delavci tovarne ob preselitvi na drugo lokacijo pustili za seboj. Vendar pa najdeno gradivo pokriva celotno obdobje delovanja tovarne (od 50. do 90. let) in je zato dragocen vir za vsakovrstne razmisleke.

Konceptualna delavnica favorizira metodo brezobzirne reciklaže - dokumente trga iz konteksta in samovoljno preoblikuje. Edini pogoj pri delu je, da dokumenti ostanejo nepoškodovani in na voljo naslednjemu arhivarju. Na ta način v Rogu nastajajo nova umetniška dela v različnih medijih.
Primera: blog Zgodbe iz Roga (http://tovarna.org/?q=blog/70) in
nemo predavanje O poklicu II. Nauk iz Roga (izvedeno v Kabinetu Društva za domače raziskave, http://tovarna.org/node/592).

Kontakt: Alenka Pirman (Društvo za domače raziskave), alenka.pirman@guest.arnes.si 

<slika>

SketchBox 0.6
od maja 2006

Stalno postavitev si je moč ogledati v Skladišču 27 ob prisotnosti katerega od članov AG-RGB, po možnosti po vnaprejšnjem dogovoru.
Sledijo
- pripravljanje Skladišča 27 za prezimitev - postavitev pregradne stene, umestitev peči na trda goriva
- vzpostavitev video studia, ki bo omogočil kreiranje digitalnega videa, povezava le-tega z analognim medijem SketchBox-a
- učenje mešanja videa v živo - sestava VJ Crew AG-RGB v povezavi z ostalimi roškimi kreativci; uporaba programa Luke Prinčiča za živo mešanje slike
- možna umestitev sitotiska v navezi z Grejpfrutovci
- v naslednjem letu postavitev temnice za razvijanje črno-belih fotografij.
Kontakt: Artgroup RGB, artgrouprgb@gmail.com

Videokonferenca v okviru Festivala Eastern Art 
od 16. novembra do 3. decembra

Tovarna Rog je z mojega zornega kota prostor povezovanja -mreženja in na ta način se poizkušam vključevati v dogajanje v prostorih.

V sodelovanju z Riverside Studios, natančneje z Barbro Egervary, se bo v času Festivala Eastern Art v Riverside Studios prikazoval vsak dan Rogov videodokumentarec Smo začasni. 
Načrtujemo tudi video konferenco, ki bi združila ljudi, ki so se zainteresirani pogovarjati o takih in podobnih projektih.

Preko povezovanja na medmrežju imam v načrtu vzpostaviti internetno stran, ki bi bila nekakšno orodje za iskanje takih in podobnih projektov širom po svetu in se preko medmrežja in komunikacijskih možnosti, ki jih daje ta medij, aktivno udeleževati dogajanja v Tovarni Rog.

Kontakt: Robertina Šebjanič, robertina.sebjanic@gmail.com v sodelovanju z Riverside Studios, London 

URBActions
januar 2007

To poletje smo dobili priložnost za razstavljanje v Benetkah in se odločili, da predstavimo projekte, ki smo jih delali v preteklem desetletju kot javne akcije v urbanih prostorih (Igraj se park/Park'n'play, Mesto pod zemljo ipd.). K sodelovanju smo povabili še Sezam (Ulica je naša, Fužine so zakon), KUD Sestava (Celica) in TEMP (video Cona D, Petra Koširja in Robertine Šebjanič). Tako je prišlo do razstave, ki je različne projekte različnih avtorjev in izvajalcev povezala v kontekstu preizpraševanja vloge in rabe (javnih) prostora/ov in preizkušanja umetniških praks kot orodij v razširjenih socialnih, okoljevarstvenih idr. kontekstih.

Na spletni strani http://www.galerijagt-famul.si/Urbactions-Venice-06.htm  so teksti, ki predstavljajo posamične projekte in razstavo. 
http://www.galerijagt-famul.si/URBActions-txts-web.pdf 

Seveda smo takoj začeli razmišljati tudi o predstavitvi v Ljubljani in se zelo kmalu strinjali, da bi bila naša prva izbira Tovarna Rog. 

Kontakt: Famul Stuart Šola uporabnih umetnosti, info@galerijagt-famul.si 

Foto/video sešni
oktober 2006 – junij 2007

Pred kakimi šestimi leti je skupina študentov želela svoje foto vaje narediti v stari tovarni. Na tovarno Rog smo naslovili prošnjo, ki so nam jo pogojno odobrili. Ko smo se pojavili tam, so nas spustili le na dvorišče, v tovarno pa pod nobenim pogojem ne. Gotovo bo letos Rog zanimal kako novo generacijo študentov.

Kontakt: Famul Stuart Šola uporabnih umetnosti, info@galerijagt-famul.si 

Galerija Kljub vsemu
od maja 2006

Galerija Kljub vsemu se ukvarja kot že ime samo pove z galerijsko dejavnostjo. V njej smo gostili že 4 razstave: likovno (Zlata Bela: Vita), kiparsko (Peter Polončič Ruparčič: Magična zrcala), arhitekturno razstavo (Ivana Antolović: Hedonizem v mestu) in fotografsko razstavo (Pavle Povše: Obrazi vsakdana). Vsaka razstava oz. njena otvoritev je bila podprta z medijsko podporo, pogostitvijo in propagandnim materialom. Na koncu je celo pridobila podporo sosedov. Galerija je gostila preko 1000 obiskovalcev in je medijsko pokrita. Tako je o njej bil narejen prispevek na Dnevniku TV Slovenija, o njeni aktivnosti pa je bilo možno zaslediti tako na internetu (www.napovednik.com, www.tovarna.org), dnevnem časopisju (Delo, Dnevnik) in radiu (Val 202, Radio Študent) ter TV oddaji Dobro jutro na TV Slovenija.

V bližnji prihodnosti bomo gostili nekoliko odmevnejše razstave v okviru Meseca oblikovanja, kjer se bodo predstavili mladi in perspektivni arhitekti kot sta, na primer, Gašper Kociper - prestavil se bo s svojimi fotografijami - ter Cvetka Hojnik z ilustracijami najnovejše pesniške zbirke Ferija Lainščka. 
Program galerije »Kljub vsemu« je zaseden do konca leta 2006.

Kontakt: Ivana Antolović, ivana_antolovic@yahoo.com 
<ples>

Sekcija za neodgovorno telo
od marca 2006

Rogovo Gibanje za neodgovorno telo od marca 2006 vzdržuje in uporablja prostor v tretjem nadstropju desno. 
Temno kot, odprta delavnica
Vsak četrtek zvečer poteka odprta delavnica, ki je namenjena vsem, ki želijo prek različnih plesnih tehnik spoznati široke možnosti telesnega izraza, se razgibati ali pa zgolj razširiti obzorja o sodobnem plesu. Četrtkov termin za odprto delavnico želimo obdržati tudi v prihodnje.
Jam Session
Občasno prirejamo t.i. jam sessione, kjer se v svobodni improvizaciji združita glasba in ples. Ti so odprti tako za sodelovanje kot opazovanje.

Načrtovan razvoj
V polletnem obdobju se je izkazal velik potencial in interes za razširitev dejavnosti Gibanja za neodgovorno telo, zato načrtujemo uvedbo dodatnega termina, ki bi bil namenjen plesu in raziskavi giba za tiste z boljšim predznanjem in razvoj različnih projektov in samostojnega dela plesalk in plesalcev Gibanja za neodgovorno telo. V sezoni 2006/07 se obetata še dva projekta plesalke Jelene Milovanovič. Seveda ostaja uporaba odprta za vse ostale in novo prihajajoče interesente. Zaradi višine stropa se bo prostor predvidoma uporabljal zgolj za vaje, v primeru, da bi se komu zdel primeren za uprizoritev ali performans, bo to mogoče ob uskladitvi z urnikom. Tudi v prihodnje bodo vsi uporabniki plesnega poda naprošeni da sodelujejo pri vzdrževanju prostora.  
Reference
Snovalke Gibanja za neodgovorno telo so večletne plesalke mlajše generacije, ki so sodelovale v repertoarni skupini Plesnega studia Intakt in KUD C3. Tekom let so v okviru omenjenih skupin in neodvisno, nastopale na domačih in tujih odrih (Ljubljana, Maribor, Ruše, Trst, Dunaj, Pecz,…). Navedeni so zgolj nekateri izmed koreografov in plesalcev s katerimi so sodelovale: Tanja Skok, Matjaž Farič, Matej Kejžar, Branko Potočan, Mala Kline, Andreja Rauch, Eča Dvornik in mnogi drugi. Od tujih pa navajamo sledeče: Mia Keianen, Elena de Vega, Faustin Lyenkula, Michael Ruegg, Joe Alegado, Frey Faust, Fred Lassere, Andy Papas, Grant McDaniel, Jordi Molina, Nhandan Chirco, Magda Reiter, Ann Adamovič, Alix Eynaudi, Andrew Harwood, in mnogi drugi. V Rogu so se nam  kasneje pridružili še drugi gibalci in gibalke, katerih reference samo prispevajo h pestrosti giba in razvoja.  
Kontakt: Sekcija za neodgovorno telo, slapnicargh@yahoo.com 

Moja tišina, tvoje vse in Zvočno telo
plesni predstavi

Moja tišina, tvoje vse, utemeljitev vsebine
Ko se človek znajde v nezavednem, ki ga določa skozi vse življenje in ga je gradil skozi čas otroštva, ko se tega ni zavedal, ter kasneje skozi izkušnje življenja, se ponavadi znajde na teritoriju, ki je zanj večino časa nedostopen, neznan. V plesnem projektu bo tako skozi zgodbo treh plesalk potekal alkimističen proces treh elementov, ki so za le-tega potrebni, s pomočjo treh osnovnih prvin, ki so po tej stari znanosti  potrebne za sintetiziranje v čisto zlato, Veliko Dobro. V današnjem besednjaku, gre za primarne elemente psihe, ki sodelujejo v procesu stapljanja duha na neko višjo raven, raven človeškega bitja, ki je vredno tega termina. 

Skozi gib in mirovanje treh žensk, ki poosebljajo vsaj te tri prvine, bo predstava govorila zgodbo, ki jo večinoma vsi poznamo. Misterij bivanja v njegovih treh fazah vzponov, padcev in mirovanja (v naravi najdemo tudi analogijo, ki se ji pravi tri osnovne lunarne faze), bo prikazan simultano skozi gib in mirovanje, zvok in tišino, red in nered ... Tri plesalke, trije principi, ki so znani v številnih civilizacijah, celo troedinosti božjega, ki se manifestira v snovnem, v tem primeru skozi ples, so predstavnice treh prvinskih zmot: žalosti, besa in obupa. Strah, ki prežema človekovo bit od njegovega otroštva, zrelih let in nato v starosti ima vedno isti imenovalec: strah pred minljivostjo; pred spremembo, ki pa je sestavni del bivanja. Le-ta je tudi vsebovana v trojnih principih, ki bodo uporabljeni kot okostje plesnega performansa, ki govori o premagovanju omejitev, na katere smo tako rekoč obsojeni z rojstvom. Tudi nit nam nekdo prede, nekdo določa njeno dolžino in na koncu nekdo – odreže. Moire pa so kot simbol življenja in smrti transcendentno še vedno naše zaveznice, saj nam dajejo tisto, kar je potrebno za realizacijo: možnost izbora v času, ki nam je »dan«. In ravno v teh okvirih je realizacija možna: skozi temo stopamo v svetlobo, da bi navsezadnje skozi svetlobo vstopili v temo in – spet nazaj.

Zgodba treh žensk je torej povsem v skladu s principom, ki vlada v naših življenjih: skozi konstantno gibljivost duha v njegovih raznolikih fazah obstoja: bolečino, analizo in sintezo, ki nas prestavi en korak naprej k naši naravno dani božanskosti. A še vedno smo – neizpodbitno – le ljudje med ljudmi. A ker narava zahteva napredovanje trojnega principa v četvernega – vsaj zavoljo lažje dojemljivosti simbolov duše – pa zgodba emanira v svet elementov, svet ki mu vlada peti, duh. In v temu se skozi četvorni princip bivanja, in trojni princip bitja, sintetizira zopet v – duh, nadgradnjo izkušnje, nadgradnjo tega, kar smo: bitja luči. 

Trpljenje je tista nujna posledica omejenosti našega fizičnega bivanja, ki jo poznajo številne kulture, vedno pa je le v eni funkciji – učenju o nas samih, o naši notranji večni luči, ki jo kristjani imenujejo Kristus, gnostiki pa morda Lucifer (Lucce Ferre – nosilec luči), simbol večnega vzpona nazaj v našo božanskost, kot puščavnik, ki nosi luč bitja v svoji desnici, z levico pa aktivno molči. Vedno je bilo tako, da je Bog bil eden, kot tudi njegovi poslanci, a različne kulture so to poimenovale na različne načine, v temi nerazumevanja pa so eni druge ravno na osnovi teh terminov poimenovali – prekleti. A izvor luči je le eden. In ne glede na poimenovanja tega, se bomo vedno vrnili vanj. Kot tudi tri plesalke, ki se bodo skozi talilnico duha pretopile v tisto Zlato, ki je več kot le snovno zlato – bogatenje duha skozi lastno izkušnjo, v znoju lastne odgovornosti – do sebe in sveta. Ko greh postane brezpredmeten in ga nadomesti primarna kvaliteta – osebna odgovornost. In ko se iz štirih elementov skozi trojni proces dualnost duha združi v – svetlobo preporoda nas samih.
Prireditev bo izvedena kot predstava s plesnimi in gledališkimi elementi. Zvoki bodo avtorski, Boštjan Leskovšek bo ustvarjal 'noise' momente, plesalke jih bodo lovile ali se jim izogibale, sledile bodo 'neizrečenim besedam'  in hkrati bodo ujete v bistvo besed. 

Pri gibu se bomo osredotočali na neverbalno govorico telesa, ki je lastna vsakemu posamezniku, kljub temu umeščena v družbeno-kulturni kontekst.. "... Zaradi te organizacije naš duh kakor kakšen glasbenik ustvarja v nas govorico, mi pa postanemo zmožni govoriti. Brez dvoma nikoli ne bi imeli tega privilegija, če bi morale naše ustnice zaradi telesne potrebe opravljati težko in truda polno nalogo prehranjevanja. Vendar so to nalogo prevzele roke in tako sprostile usta, da služijo govoru." pravi Gregor iz Nise v Traktatu o stvarjenju človeka 379 n. št. Iz tega lahko sklepamo, da je bila najprej neverbalna komunikacija in šele potem se je preoblikovala v verbalno komunikacijo, ki je označila prehod k oblikam človeške zavesti. Paleontolog Leroi-Gourhan meni, da roka sprošča govor in s tem postavi nepopolno podobo evolucije. Zakaj smo neverbalno komunikacijo potisnili v ozadje in nam zavest velikokrat ne dopušča, da prepoznavamo jezik tišine? Mogoče ta sprostitev govora z roko ni ravno sprostitev, saj nas zavedanje umešča v drug svet verbalne komunikacije, kjer beseda prevzema glavno vlogo. "... jezikovno komuniciranje v  vsakdanjosti je namenjeno predvsem vzpostavljanju socialnih vezi v skupnosti, zaradi česar je pomen besed lahko ohlapnejši..." po Gregor Tomcu. Beseda ne more opisati vseh človekovih razpoloženj, dejanj in tudi plesa ne more opisati, zato smo se odločili združiti oba svetova, da lahko jezik tišine spregovori in pove svojo zgodbo. Zavedati se moramo verbalne in neverbalne komunikacije, da lahko razumemo človeka v današnjem svetu v celoti, kot fizično in duhovno bitje. 

Avtor: Jelena Milovanović
So-avtor: Bojan Rojko
Producenti: Jelena Milovanović in Bojan Rojko, PK Obsession
Izvajalci: PK Obsession in Sekcija za neodgovorno telo

Zvočno telo, vsebinska utemeljitev projekta

Področje giba in zvoka, plesa in glasbe bomo opredmetili z kemično-biološkim vidikom. Zvočno gibalno akcijo bomo prepoznali pri reakcijah prenosa informacij v celici, osnovi človekovega organizma. Nevidno mikro enoto želimo predstaviti vidno. Z »zvočnim telesom« hočemo povečati trenutek. Vzpostaviti hočemo pretok informacij zapisa bazične strukture skozi gib in zvok, hkrati pa hočemo opozoriti na variacije in odstopanja od strukture. Čeprav imata glasba in ples skupno osnovo, ki je gibanje oziroma trajanje v prostoru, ter jih večina ljudi dojema kot neločljivo povezani, moramo poudariti njuno razliko glede sredstva izražanja. Zavedati se moramo širine prostora, ki ga tvorita skupaj in kako se njun prostor širi, če ga postavimo v prostor umetnosti. 

V plesu se bomo osredotočili na telo, človekov organizem. Z antropološkega vidika, ki lahko rekli, da kultura izoblikuje telo, človekovo prvo in najbolj naravno orodje. Preko ohranjanja tradicije daje pomen različnim fizičnim aktivnostim, ki vplivajo na telo, prav tako kot podnebje, prehranjevanje in geografsko okolje, s tem determinira gib in ples znotraj posameznih skupnosti. Vsaka kultura ustvarja kulturo gibanja, kulturo plesa in oblikuje 'kulturno telo' in 'korenine gibanja', ki so odraz družbeno-kulturnega konteksta in tradicije. Bourdieu meni, da je ples v mnogih skupnostih odraz neke vrste kulturne senzibilnosti in družbene kohezije, ki se skozi ples stalno poustvarjata.  

V tem času informacijske dobe so nas različni vidiki in različni pristopi znotraj znanosti in umetnosti pripeljali do točke, kjer smo se odločili za ekspedicijo raziskovanja giba in zvoka. Na pot nas je podala RNK (ribonukleinska kislina), nosilka prvotnega (primarnega) zapisa informacij. Se lahko vprašamo kaj je tisto prapočelo, ki je vzbudilo gibanje v telesu, ter zapisalo strukturo in barvo zvoka? Bo to ostalo zgolj 'neznana informacija'? Bomo lahko z zapisom RNK postavili tisto strukturo, ki ustvarja odnos med gibom in zvokom? Kljub striktnosti strukture RNK, z njenim variabilnim in raznolikim zapisom nastaja veriga, ki omogoča nepredvidljiv pretok in prenos informacij. Z zapisom informacij lahko rečemo, da vzrok giba vedno povzroči posledico v gibu (telesu), kar skupaj tvori logiko gibanja. Začne se naša ekspedicija gibanja. Kot gibalni izziv vidimo spiralo v prostoru in času. Razmejeni smo med končnostjo in kontinuiranostjo giba, med striktnostjo in svobodo improvizacije, kar nas opozori na svet realnega, postavljenega in svet imaginarnega, prosto razmišljujočega in prosto danega. Kje je tista ločnica, pri kateri nas bo gib s skupnim utripom povezal oziroma razločil na samoizražanje posameznika? Ob vsem tem lahko trdimo, da je zvok tisti element, ki bo postavil strukturo spirale? Ali bo kot naš partner ustvarjal spiralo naprej? Naj se naša telesa ozvočijo in pustijo za seboj zapis, kjer odgovori ne bodo potrebni.

Gibalno-zvočna ekspedicija bo postavljena kot predstava.
Izvajalci: PK Obsession in Sekcija za neodgovorno telo
Avtorji: Jelena Milovanović (univ. dipl. kulturologinja), Boštjan Perovšek (skladatelj), Maja Stojanovič (absolventka bio-kemije)

Jelena Milovanović (koreograf, plesalka in avtor projekta) skrbi za celotno podobo Plesnega kluba Obsession, ki deluje od leta 1999. Plesno znanje je pridobivala v Plesnem centru Ljubljana pri pedagogih Siniši Bukinac, Fredu Lasserrju in Kristini Pojbič, v Intaktu pa pri pedagogih Matej Kejžarju, Gregor Luštku in Dušanu Teropšiču. Izobraževala se je tudi v Plesnem teatru Ljubljana pri raznih pedagogih iz tujine. Udeleževala se je raznih plesnih seminarjev, poletna in zimska plesna šola v Mariboru, delavnice afriških plesov v Trstu in Monfalconu. Prakso je nadgradila s teorijo v letu 2005, ko je diplomirala na Fakulteti za družbene vede, smer kulturologija, z diplomskim delom "Sporočilnost plesa v primerjalni perspektivi".

Leta 2001 je sodelovala v predstavi Door pod vodstvom Freya Fausta. Priprave so potekale v obliki koreografske delavnice v TANZHAUS NRW v Dusseldorfu, tam je pobliže spoznala Freyevo metodo. Leta 2002 je gostovala v neformalni skupini pri predstavi "Čarobni boben", predstavili so se v Slovenskem gledališču v Trstu in Gorici. Avgusta 2002 je s klubom pripravila predstavo Ujetniki, ki so jo predstavili na študentski prireditvi Zmaj 'ma mlade v Postojni. Avgusta 2003 je režirala gledališko-plesni projekt Kr naprej in pri izvedbi so ji pripomogli mladi ustvarjalci Eksperiment. V začetku leta 2004 je začela sodelovati z Združenjem za avantgardo plesnih umetnosti in sicer pri projektu Dance Macabre, kjer je bila asistentka koreografije. Pri projektu se je spoznala tudi z slovenskimi ljudskimi plesi, ter raziskovala moment povezave s sodobnim plesom. Poleti 2004 je plesala skupaj z Gregorjem Luštkom in Akademsko folklorno skupino France Marolt v dogodku poimenovanem Življenje je lepo v režiji Saše Staparski - Dobravec. Dogodek je vključeval tudi večer poezije, zgodil se je pred in na gradu Kodeljevo. Avgusta 2004 je postavila avtorsko predstavo Pogled na temno stran, kjer je začela odkrivati stik giba z naravnimi zvoki; zvočni prostor je oblikoval skladatelj Boštjan Perovšek.  S prihodom jeseni 2004 je začela sodelovati z oblikovalko Mirjano Batis, ki jo je vključila v njeno razstavo nakita Mreža. Razdelali sta koncept družbene mreže in postavili plesni performans Ko sem bila lutka, ki je dopolnjeval inštalacijo in koncept razstave. Ker je bilo sodelovanje zelo uspešno in še kar naprej nabito z energijo neštetih idej, so se odločile sodelovati še naprej. V letu 2005 sta začeli ustvarjati večji projekt, ki se je delil na dva samostojna projekta, vsak na svojem področju ustvarjanja. Na plesno-gibalnem področju ustvarjanja je Jelena v plesni predstavi Rdeče raziskovala problem spolne identitete. Gibalno je razčlenila istospolne kakor tudi heterospolne odnose, ki definirajo današnjo družbo. Iskala je odgovor na vprašanje, kaj sploh je v družbeni realnosti moralno in etično pri spolni identiteti? Družba ne postavlja več strogo kanoniziranih odnosov med ljudmi. Včasih si ljudje sami mečemo stigme v obraz in se obsojamo glede na tradicionalne kanone. Torej: "Kdo smo in koga naj ljubimo? " Z oblikovalko Mirjano Batis sta izhajali iz starogrške filozofije Platona, sveta idej in materialnega sveta.  Lahko vzpostavimo enotnost med tema dvema svetovoma? Se dopolnjujeta? Je človek tisti fenomen, ki ga ideja ljubezni naredi popolnega? Kaj je ljubezen? Je to nekaj rdečega? Je postavila markacijo na filozofijo ljubezni? Predstava je bila razdrobljena na tri impulze čez celoten poleten dan v avgustu 2005. Glasba je bila na momente avtorska in na momente je stara plošča zavrtela temperamentne impulze tanga. Avtorstvo glasbe gre pripisati Boštjanu Perovšku. Sodelovala pa je tudi s slovensko alternativno glasbeno skupino Srečno mladino, ki slovenski prostor označujejo z edinstvenimi glasbenimi zvoki in melodijami. V začetku leta 2006 je začela sodelovati s Sekcijo za neodgovorno telo v Rogu.

V Plesnem klubu Obsession poučuje podmladek razne tehnike plesnega ustvarjanja, spoznava jih z gibom in besedo, ter kulturo plesa. Njen plesni izraz so oblikovale razne tehnike: horton, sodobna tehnika, kontaktna improvizacija, afriški plesi, jazz in modern jazz, hip hop. Ustvarja na področju scenskih umetnosti, kakor tudi na odrih obarvanih razvedrilno-varietejsko. 

Kontakt: Jelena Milovanović, 041-347-309

Gregor Kamnikar v Rogu
oktober 2006 - julij 2007

Izhodišče: ples. Teh nekaj zadnjih let raziskujem, razvijam, obdelujem in uporabljam fizično inteligenco za ustvarjanje predstav in performansov. Razvil sem trening fizične inteligence in mu dal ime »pot:tok«. 

1)	Pot:tok – občasni treningi fizične inteligence za vse, ki so željni raziskovanja lastne fizične inteligence in razgibavanja v to ali drugo smer. Kot začimbo letošnji seriji treningov bomo dodali delo na predstavi/igri Commoveo. Premiera igre bo julija 2007. 
2)	Na sredini – predavanje/predstava/jam-session – sklop interaktivnih performansov na temo »biti nekje na sredini« - primerno za širše občinstvo
3)	Džem – serija jam-sessionov, ki jih nadaljujemo od prejšnje sezone. Džemi so namenjeni vsem ustvarjalcem, ne samo plesalcem.

Kontakt: Gregor Kamnikar, ops@siol.net 

<igra>

Gledališka skupina Gledališče
od avgusta 2006

Skupina je bila ustanovljena v avgustu 2006, v prostorih bivše tovarne koles ROG, z namenom predstaviti slovensko produkcijo eksperimentalnega in postdramskega gledališča in dokončati eksperiment gledaliških praks, ki se je razvijal v drugi
polovici dvajsetega stoletja.
Gledališče predstavlja neodvisno in neprofitno enoto v urbanem
okolju, je odprta in usmerjena, ter zaradi svoje tematike unikat v slovenskem gledališkem prostoru. 

Ozadje
V petdesetih in šestdesetih letih prejšnjega stoletja je bilo na
slovenskem prostoru moč opaziti veliko število gledališč in
gledaliških skupin, ki so pričele s t.i. eksperimentalnim
gledališčem in se v tem okviru poglabljale v raziskavo giba, govora, scenskih postavitev in združevanja različnih vrst umetnosti in tehnoloških novosti znotraj gledališča. Oblikoval se je Oder 57, Slovensko mladinsko gledališče, Gledališče Glej, Gledališče sester Scipion Nasice, skupina OHO … Nekatere od njih so postale spomenik svojega obdobja, druge, še vedno delujoče, pa so prevzele kapitalistične ideje družbe in spremenile svoje repertoarje v smeri večjega zaslužka, komedij in lahkotnejših, neintelektualnih tem. S tem pa je največ izgubil gledalec, ki pogreša uprizoritve del slovenskih avtorjev in opazi razvoj novih gledaliških tehnik in oblik gledališča le ob gostovanju tujih gledališč. Zato se je pokazala potreba po novem gledališču, ki bo prineslo v slovenski prostor svežino in bo oživelo kreativnost preteklih obdobij.

Načrti
- predstaviti izključno sodobna dela slovenskih avtorjev
- ponuditi priložnost ustvarjanja mladim, še neuveljavljenim
avtorjem
- predstaviti neuveljavljene gledališke prakse in bogastvo
postdramskega gledališča
- ustvarjati igro na visokem nivoju (študentje AGRFT)
- nadaljevati prakse eksperimentalnega gledališča
- ustanoviti knjižnico, ki bi vsebovala vsa pomembna sodobna dramska dela Slovenskih avtorjev in teorijo postdramskega gledališča

V načrtu je v obdobju enega leta postaviti gledališko
dvorano v pritličju naprej od stopnišča, poleg stajice za Veli
Joža, naprej od koncertne dvorane. S tem tudi naznanjam svojo
dejavnost v naslednjem letu v Rogu. Pomoč je seveda dobrodošla. 

Kontakt: Andrej Grilc, andrej.grilo@yahoo.com 

<teorija_sociala>

Socialni center
marec 2006 - april 2007

Socialni center je program, ki se izvaja v Rogu. Osrednje prizorišče je t.i. Hiša cvetja, ki se nahaja desno od glavnega vhoda v oživljeno tovarno Rog. Dejavnosti socialnega centra pa se po potrebi dogajajo v drugih skupnih prostorih tovarne Rog. Idejni snovalec in vodja programa socialnega centra sta Antirasistična skupščina in Nomadska univerza, ki sta se v Rogu formirala takoj po ponovnem odprtju stavb bivše tovarne Rog za uporabnike in uporabnice. Antirasistična skupščina se sestaja vsak ponedeljek ob 18. uri in je odprta za sodelovanje vseh, ki jih zanima kulturno, umetniško, socialno in politično delovanje proti vsem oblikam diskriminacije. Nomadska univerza je skupni logo za raziskovalne in pedagoške aktivnosti v Rogu.

Socialni center je prostor srečevanja, sodelovanja, soočanja in izmenjave posameznikov in posameznic ter skupin, ki so aktivne v zavzemanju za človekove, socialne in politične pravice. V nasprotju s kontinentalno-evropskim modelom, ki razume koncept sociale kot skrb za drugega, slonijo aktivnosti socialnega centra v Rogu na novem konceptu sociale, ki je razumljena kot avtonomno samoorganiziranje potreb. Socialni center prakticira alternativne oblike družbenosti na pogorišču moderne socialne države in fordističnega ter keynesianskega zgodovinskega kompromisa. Je prostor gradnje nove družbe, zunaj paternalističnih vzorcev nevladnih organizacij in javnih socialnih ustanov ter zunaj izsiljevalskih mehanizmov trga. Socialni center želi biti mesto konvergence molekularnih bojev proti državnemu in nedržavnemu nasilju ter diskriminaciji ter mesto prakticiranja novih delujočih konceptov družbenosti. 

Kratka zgodovina Socialnega centra
Socialni center je predolgo ležal po predalih MOL, kot prošnja za prostor, v katerem bi lahko razvijali nov koncept družbenosti, ki sloni na srečevanju, solidarnosti in avtonomiji. Po odprtju bivše tovarne Rog za umetniško, kulturno in socialno produkcijo, se je po rogovskih principih skupnega, samoiniciativnosti in interaktivnega združevanja oblikovala Antirasistična skupščina. Na križanju aktivnosti med antirasistično skupščino, ki je zagnala v javnosti znano Mrežo za stalni obisk ter posamezniki in posameznicami iz Nomadske univerze, ki je prostor razvijanja novih epistemologij, je bila obujena ideja socialnega centra. Najprej je obstajal v obliki posameznih predavanj in delavnic, kakršno je bilo na primer predavanje o novih medijih Saraj Ravija Sundarama (Indija), Cezarja o zapatistični drugi kampanji (Mehika), Emmanuelle Cosse o gibanju proti CPE v Franciji ipd. Tovarna Rog je bila za začasne souporabnike in souporabnice medijsko odprta s tiskovno konferenco ob slovenskem izidu knjige Multituda, na kateri je sodeloval njen avtor Antonio Negri, svetovno znan politični filozof. 

Po formiranju mreže za stalni obisk aprila 2006 so začeli posamezniki in posameznice iz Antirasistične skupščine in Nomadske univerze urejati manjšo hišo na dvorišču bivše tovarne, saj so želeli pospešiti postavitev infrastrukture za izvajanje določenih dejavnosti socialnega centra. Skozi intenzivna dela se je oblikoval kolektiv, sestavljen iz članov društva za samopomoč brezdomcem Kralji ulice, Civilne iniciative izbrisanih aktivistov, univerzitetnih profesorjev, aktivistov Dost je!, NjetWorka in GLBT skupnosti v Ljubljani. Maja 2006 se je na dvorišču hiše socialnega centra zgodila okrogla miza in novinarska konferenca ob izzidu nove številke Časopisa za kritiko znanosti, ki je tematizirala odnos med umetnostjo in aktivizmom ter predstavitev knjige Marte Gregorčič Alerta Roja, ki opisuje nove prakse boja proti neoliberalizmu. Junija 2006 je bila v drugem nadstropju desno osrednjega objekta tovarne Rog organizirana delavnica montiranja filmov iz posnetkov, napravljenih na antirasistični demonstraciji v Ljubljani 27. aprila in na prvomajski paradi prekernih v Mariboru. Med 30. avgustom in 2. septembrom se je zgodil Festival Mir, ki je uradno odprl Socialni center v Rogu. V času festivala je začela delovati kavarna, kjer je mogoče piti kavo iz samoorganiziranih zapatističnih kmečkih kooperativ iz Chiapasa v Mehiki in prebirati različne svetovne časopise. Na festivalu se je vsak dan zgodila razprava na temo rasizma, migracij in državljanstva. Na njih so med drugimi sodelovali mag. Uršula Čebron Lipovec iz Filozofske fakultete v Ljubljani, doc. dr. Andrej Kurnik iz Fakultete za družbene vede v Ljubljani, doc. dr. Darij Zadnikar iz Pedagoške Fakultete iz Ljubljane, Max Zimani iz Afriškega centra, Ana Kralj iz Univerze na Primorskem itd. Vsak večer sta se v Hiši cvetja zgodila koncert (Imezavse, jam session) in filmska predstava. 16. septembra se je v Socialnem centru predstavilo Mladinsko društvo Grom iz Gornje Radgone, ki vsako leto organizira Špegl fest proti militarizaciji Gornje Radgone v obliki sejmov oborožitve. V tem okviru sta v Rogu nastopili dve radgonski skupini Little Ann in In-sane. 20. septembra pa so imeli v Rogu svoj sestanek in piknik aktivisti Civilne iniciative izbrisanih aktivistov (CIIA). Vsi koncerti so bili izvedeni pred 22. uro in so predstavljali le dopolnilen del programa prireditev, ki so bile sestavljene iz predavanj, delavnic, filmskih predstav ...         

Aktivnosti socialnega centra
-	predavanja
-	video projekcije
-	koncerti
-	performansi
-	gledališke predstave
-	delavnice
-	literarni večeri
-	predstavitve revij in knjig
-	skupna pisarniška infrastruktura

Prostori, v katerih se bodo odvijale aktivnosti:
Socialni center na dvorišču kompleksa Tovarne Rog (desno od glavnega vhoda) t.i. Hiša cvetja, skupni prostori v osrednji stavbi bivše tovarne Rog, skupni prostori v kleti pod Rogovim dvoriščem in skupni prostori v bivši zgradbi uprave.  

1. Nomadska univerza - predvidena predavanja in ostali dogodki:
•	Tomi Gruden (Kralji ulice), literarni večer: branje Dnevnika lopova (november 2006).
•	Matej Zonta, delavnica: »Pravni vidiki začasne rabe praznih prostorov« in fotografska razstava začasno polnih prostorov (november 2006).
•	Marta Gregorčič: Epistemologija kmečkih uporov v Latinski Ameriki in Fotografska zastava (december 2006).
•	Eyachev Tefera: Promocija samoorganiziranih migrantskih skupnosti: primer Afriškega centra (december 2006). 
•	Andrej Kurnik (Fakulteta za družbene vede): Biopolitični napad na nebo. Predstavitev knjige Biopolitika: Novi družbeni boji na horizontu. (december 2006)
•	Uršula Čebron Lipovec (Filozofska fakulteta) in Roberto Pignoni (Karaula Mir): Predstavitev dokumentarnega filma Na drugi strani reke in diskusija (januar 2007)
•	Jelka Zorn (Fakulteta za socialno delo): Radikalno socialno delo (januar 2007)
•	Nikolai Jeffs (Časopis za kritiko znanosti): Postkolonializem (februar 2007)
•	Aleša Jamšek: Interpretacija sodobne uporniške poezije (februar 2007)
•	Maple Razsa (Harvard): Social struggles and social theory beyond nation (marec 2007)
•	Etienne Balibar: Delavnica ob slovenskem izidu knjige Ljudstvo Evrope? Knjiga izide pri založbi Sophia. Promocija predvideva dva dogodka. Simpozij na Fakulteti za družbene vede in delavnice v Socialnem centru. (marec 2007)
•	Andrej Kurnik: Delavnice na temo biosindikalizma (branje tekstov in diskusije) (dvakrat na mesec od novembra naprej) 

2. Tematski večeri Časopisa za kritiko znanosti:
1.	Vojna
2.	Migracije
3.	Avtonomni prostori
4.	Jugoslovanska anomalija
5.	Alternativni mediji
6.	Izbrisani in novo evropsko državljanstvo
Tematski večer se začne z razpravo na izbrano temo in nadaljuje s socialno večerjo. Namen tematskih večerov je povezovanje in krepitev konstituente ČKZ (uredništvo, bralci in avtorji).

3. Pisarna Svobodna Ljubljana
Poskus definiranja nove javne agende v mestu Ljubljana. Informacijska in medijska točka za nevidno Ljubljano, za protagoniste neodvisnih načinov življenja, ki se soočajo s pritiski kapitala, investitorjev in urbanistične stroke. Pisarna bo delovala tri krat na teden po tri ure. Proizvodi pisarne: kartografija nevidne Ljubljane in del programa internetnega medija socialnega centra Svobodna Ljubljana. Začetek september 2006.

4. Redna srečanja Civilne iniciative izbrisanih
Namen srečanj bo organiziranje pravnega, socialnega in političnega boja izbrisanih. Poseben poudarek srečanj bo organiziranje skupnosti izbrisanih in njihovih podpornikov kot skupnosti za samopomoč, za spopadanje s stigmatizacijo žrtev sistematičnega kršenja človekovih pravic v družbi. Srečanja se bodo zgodila dva krat mesečno in sicer ob sobotah. Začetek september 2006.

5. Tematski večeri Aguascallientes
Večeri za predstavitev različnih avtonomnih praks in gibanj Latinske Amerike, organizacijo solidarnostnih projektov in obiskov, filmski večeri in predavanja. Enkrat tedensko, začetek oktobra 2006. Namen teh večerov je razvijanje koncepta diplomacije od spodaj in snovanje skupnih projektov z uporniškimi skupnostmi v Latinski Ameriki. V socialnem centru vsak dan deluje zapatistična kavarna, kjer je možno piti kavo iz zapatističnih skupnosti in se seznaniti z »najmanjšimi med najmanjšimi«, ki se od 1994 z organizacijo avtonomnih skupnosti upirajo pohodu neoliberalizma. 

6. Delovanje Mreže za stalni obisk
Mreža za stalni obisk deluje za zaprtje Centrov za tujce. To skuša doseči z organiziranjem obiskov v Centru za tujce na Velikem otoku pri Postojni, z organiziranjem podpornikov zaprtih in z organiziranjem javnega in političnega boja za zaprtje centrov za tujce. V okviru socialnega centra mreža organizira redna srečanja in razne podporne dogodke za svoje delovanje in za javno problematizacijo obstoja novodobnih taborišč. Začetek april 2006. 

7. Aktivnosti NjetWorka
NjetWork je mreža, ki skuša teoretsko in praktično na novo artikulirati delavsko gibanje, ki je v svoji zgodovinski obliki v krizi. Z različnimi izraznimi sredstvi (socialna komunikacija v obliki odprtih platform, internet stran s tekstualnimi audio in video prispevki) skuša tematizirati nove organizacijske oblike dela v obdobju prehoda od materialnega k nematerialnemu delu in krizo sindikalnih oblik organiziranosti, ki slonijo na nemobilnosti in stabilnosti dela. Začetek marec 2006.
Njetwork bo v osrednjem prostoru socialnega centra enkrat tedensko organiziral Wobbly druženja. Namen teh druženj je tematiziranje praks IWW (Industrial Workers of the World), multietničnega in večjezičnega sindikata, ki je konec 19. in na začetku 20. stoletja organiziral migrantske delavce v ZDA. 
Aktivnost NjetWorka bo tudi organizacija bralnih krožkov, na katerih bomo v prvih šestih mesecih preučevali delo Konstituirajoča oblast Antonija Negrija. 

8. Transverzala Barcelona-Kijev
 Izmenjava programa med sorodnimi socialnimi centri v Evropi. Gostovanje razprav, predstavitev, inštalacij in koncertov. 

8. Socialna menza
Dnevno topli obrok za vse, ki ga potrebujejo. Začetek avgusta 2006.

10. Odprta pisarna
V osrednji zgradbi socialnega centra začne z oktobrom 2006 delovati odprta pisarna s skupno infrastrukturo (računalniki, tiskalniki, fotokoprni stroj, internet), ki bo na razpolago vsem samorganiziranim skupnostim ter posameznikom in posameznicam. Od oktobra do januarja bo v pisarni deloval prostovoljec francoske nevladne organizacije Migreurop v okviru Echanges et partenariats programa Pravic migrantov in pogojev sprejemanja. 

11. Socialni hostel
Promocija in podpora mobilnosti za vse.

12. Medij socialnega centra Svobodna Ljubljana
Medij bo prvo jesen in zimo deloval v pisarni SC v ti. Hiši cvetja. Na začetku je v načrtu predvsem internetni medij (domača stran z možnostjo postavljanja tekstovnih, audio in vizualnih vsebin). Osnova za program medija bodo predvsem dejavnosti socialnega centra in mrež, ki se pletejo z vsakodnevnim delovanjem in mešanjem različnih izkušenj, skupnosti in aktivnosti. Zametki tega medija že obstajajo v domači strani Tovarne Rog (http://tovarna.org)  in v domači strani NjetWorka (www.dostje.org/Prekla). Namen medijskega projekta pa je narediti prepoznaven medij, ki se vsebinsko hrani z izkušnjo Socialnega centra.  

13. LGBT vizualni aktivizem
Aprila 2006 se je pričela formirati neformalna skupina, osredotočena na vizualni aktivizem, ki s posameznimi majhnimi grafitarskimi akcijami krepila svoj obstoj. Od oktobra 2006 se bo skupina, katere ime je še v nastajanju (ideja: VIZAKT), redno sestajala enkrat mesečno ter iskala načine delovanja na področju vizualnega LGBT aktivizma, preko teorije do prakse. 

Kontakt: Antifašistična skupščina in Nomadska univerza, andrej.kurnik@guest.arnes.si 

Pisarna Civilne Iniciative Izbrisanih Aktivistov (Ciina pisarna)

V sklopu raznovrstnih aktivnosti CIIE, ki bodo potekale v Rogu, je predvideno tudi odprtje pisarne izbrisanih. Potreba po prostoru, ki se je izkristalizirala po večletnih izkušnjah, bo predstavljala predvsem orodje za hitrejše in lažje nadaljnje delovanje. Glede na obširnost in zapletenost izbrisa se je namreč v letih odpiranja problema izpostavilo več vprašanj, ki so bolj kot ne praktične narave – kako zbrati in sistematizirati material, ki se je nabral skozi leta, predvsem pa kako omogočiti pretok informacij med zainteresiranimi – tako izbrisanimi kot neizbrisanimi. Na tej podlagi je pisarna mišljena na prvem mestu kot stična in informacijska točka, ki omogoča povezovanje, širjenje informacij ter mreže kontaktov in ki na ta način lahko bistveno pripomore k načrtovanju ostalih dejavnosti Civilne iniciative izbrisanih aktivistov. Glede na trenutno najbolj pomemben segment skupnega boja CIIA-e, to je pravno reševanje individualnih problemov izbrisanih, so namreč ti brez pisarne obsojeni na nadaljnje improvizacije, ki sicer koristijo političnem boju, ne omogočajo pa njegovega skrbnega načrtovanja.

Kontakt: CIIA, spistotnik@yahoo.com 

Kooperativa, to naša je alternativa
od marca 2006

a) Bolšjak koles 
Nadaljevali bomo z vzpostavljanjem bolšjaka koles, ki ga bomo razširili še s temo Reciklirano v ROGu, ko bo seveda kdo kaj recikliral (kolesa, obleke, pohištvo, spominki,  računalniki ...). Kooperativa zagotavlja tudi orodje, da si popravite kolo.

b) Otroško igrišče
Postavili smo trampolino, ki ga za majhno uporabnino lahko koristimo do nadaljnjega. Uporaba trampolina je vključena v blagovno menjavo LETS. Gugalnice, tobogan in grad so še v oblakih.

c) Izobraževanje
Internet, Excel, Word, Visual basic, Pascal, ... tečaji in
individualne inštrukcije po sistemu LETS, peka kruha, popravila in vzdrževanje koles ...

d) Robot Žicar
Bo v kratkem končan. Žicar bo služil prvenstveno kot informator mimoidočim, sproti pa še pobiral prispevke. Trenutno se projektira še solarna varianta.

e) Pisarna
Je odprta za vse manjše družbe za sestanke (do 6).

f) Delovni program
 - Pečemo kruh: učenje peke kruha in prodaja kruha
 - servis za izposojo orodja za popravilo koles v okviru kolesarskega kluba
 - pralnica, sušilnica
 - likalnica
 - šivalnica in popravljalnica oblek
 - usluge na domu – organiziramo službo, ki bo nudila pomoč, ki jo potrebujejo gospodinjstva v okolici Roga
 - podpiramo in sodelujemo pri Blagovni menjavi koles vključno z reciklažo
 - podpiramo in sodelujemo pri blagovni menjavi knjig
 - podpiramo in sodelujemo pri blagovni menjavi oblek
 - podpiramo in sodelujemo pri blagovni menjavi računalnikov vključno z reciklažo

g)  LETS
Nadaljujemo z razvojem LETS sistema, ki naj bi zaživel v Rogu -
vsaj v skupini, ki bi bila za njega zainteresirana. (To pomeni, da bi med seboj izmenjevali blago in usluge brez denarja oz. samo s toliko denarja, kot ga je potrebno za nabavo repromateriala izven Roga)

h) Inovacije
Razvijamo lasten model trampolina ter protipožarnih sistemov
- inovatorji dobrodošli

i) Poslovne usluge sistema kooperative
Ne ustanavljajte lastnih d.o.o., s.p., klubov, društev, zavodov, dokler ni res nujno potrebno. Vse to lahko imamo skupaj v okviru kooperative tako, da si delimo stroške poslovanja in
davkov, lažje pa bomo pridobivali tudi sredstva iz raznih razpisov.

j) Izposoja koles 
- za člane kooperative (3000 SIT/leto)
- za turiste (1000 SIT/dan)
- Parkiraj avto in se odpelji s kolesom (2000 SIT/dan)

k) Shranjevanje koles čez leto in zimo 
(če bo možen dogovor z občino)

l) Organizacija Grozda samozaposlenih (GIZ)
Naš program se sicer lahko z vsakim, ki se nam pridruži dopolni in širi. Za prijavo na Evropski razpis potrebuje kooperativa 50 članov.

Kontakt: Kooperativa, jurij.bavdaz@gmail.com 

Studio Samorog
od aprila 2006

Studio za kozmologijo, mit in vizualne umetnosti je zamišljen kot raziskovalno-eksperimentalni prostor, namenjen konceptualizaciji in kreativnemu izražanju vsebin, ki zadevajo temeljna vprašanja izvora in obstoja človeške vrste na Zemlji. Namen tovrstnega preizpraševanja ni iskanje neke končne (še manj absolutne) resnice, temveč aktivacija zavesti in preseganje samoumevne kolektivne hipnoze vsakdanjega preživetja, ki pod krinko cenenega glamurja materialistične produkcije in kvazi identitet sili človeška bitja v vse bolj odtujene in kreativno otopele realnosti. Samorog si zato v prvi vrsti zadaja kreativni navdih, svobodo mišljenja, čutenja in izražanja v karseda široki paleti obstoječih možnosti, ki služijo dejanskemu samospoznanju in realizaciji posameznika.

Idejni okvir kreativne manifestacije:
-	kozmološko in mitološko orientirano raziskovanje multidimenzionalne narave človeške zavesti, ki za svoj izrazni medij uporablja različna področja znanosti in umetnosti
-	integracija različnih časovno-prostorskih arhivov vedenja, ki neposredno zadevajo izkušnjo sodobne civilizacije
-	praktična demonstracija obstoja paralelnih realnosti in kreacija modelov, ki razkrivajo njihovo implicitno hologramsko povezanost
-	razgaljenje oz. dekodiranje arhetipskih mitov v funkciji manipulacije in nadzora tako posameznika kot družbe
-	demistifikacija nefunkcionalnih družbenih paradigem realnosti znotraj religij in znanosti
-	raziskovanje mitskih simbolov in vsebin, ki so neposredno prisotne v našem okolju (npr. zmaji in reptilske civilizacije)
-	promocija Zemlje kot biogenetske knjižnice vesolja
-	prikaz pestrosti genetskih vrst in simbolno raziskovanje izvornih civilizacij
-	vzpostavitev digitalne galerije
-	raziskovanje klasične in sodobne umetniške produkcije kot vira simbolne informacije
-	uprizoritev umetniških performansov, instalacij in vizualizacij skozi digitalne medije, slikarstvo, kiparstvo, zvok, gib, besedo …

Kontakt: Studio Samorog, 040 874 547

<terapija>

Krija tantra joga
od novembra 2006 naprej

Zanimamo se za 'upravno' stavbo. V urejevanje tega prostora smo pripravljeni vložiti nepovratna sredstva. Zaradi narave našega dela potrebujemo zaprt, ločen prostor. Skupnosti bi lahko ponudili aktivnosti in predavanja na temo medreligijske strpnosti ter programe joge, sproščanja in meditacije. Sicer pa se naš program Krija joge, kar se znanja in podajanja informacij tiče nadgrajuje, tako da so nekatere naše aktivnosti primerne samo za tiste, ki so opravili predhodno pripravo in ne more biti odprt za tiste, ki je nimajo. V kolikor  bi bil prostor urejen (ogrevanje itd.), bi imeli naslednji program:

Meditacija, sproščanje, joga, plesna terapija ipd:
REDNA SREČANJA SKUPINE: tri ure enkrat tedensko zvečer
VIKEND SEMINAR: približno enkrat mesečno – petek zvečer in sobota ter nedelja cel dan
SREČANJA ZA VIŠJE STOPNJE: dve nedelji v mesecu od 17. do 22. ure

Kontakt: Društvo Alkion, polona.sepe@guest.arnes.si 

Art Excel program, YES program
Umetnosti življenja, protistresni program
Dih – Voda – Zvok, delavnice
Art of Living, seminarji
od novembra 2006 naprej

Osrednji del dejavnosti Zavoda za razvoj človekovih vrednot so 24-30-urni seminarji (v štirih ali šestih zaporednih dneh), ki potekajo kot učna delavnica, s poudarkom na praktičnem delu, udeleženci pa aktivno sodelujejo pri izvedbi programa. Seminarji so prilagojeni vsem starostnim skupinam:
Za vse udeležence programov nudimo brezplačno nadgradnjo znanja v obliki rednih tedenskih srečanj. 

V bivših prostorih tovarne Rog bomo izvajali:
•	brezplačna predavanja z naslovom Umetnost življenja – z dihom do zdravja in notranjega miru
•	brezplačne večdnevne delavnice Dih – Voda – Zvok
•	brezplačna redna tedenska srečanja
•	brezplačne seminarje Umetnosti življenja za ciljne skupine, ki so pod močnim psihičnim ali fizičnim stresom zaradi zdravstvenega stanja, družbenega položaja, socialnovarstvenega položaja ali v posttravmatičnem obdobju
•	individualna svetovanja in konzultacije
•	seminarje Art of Living fundacije za otroke, najstnike, študente in odrasle
•	koordinacija kulturnih in humanitarnih prireditev, povezovanje klubskih in družbenih dejavnostih na mednarodni ravni

Terminski načrt:
-	vsak dan:	jutranji program joge, dihalnih tehnik in meditacije za vse, ki so opravili 1.del seminarja Umetnost življenja (od 6:00 do 8:00)
-	vsak dan:	dopoldanske 'ure tišine', namenjene zaposlenim v Ljubljane, ki bi si v času malice zaželeli sprostitve in meditacije (od 10:00 do 13:00)
-	1 x tedensko: predavanje z naslovom Umetnost življenja – z dihom do zdravja in notranjega miru (v sredo od 18:00 do 19:00)
-	1 x tedensko: redno srečanje za vse, ki so opravili 1.del seminarja Umetnost življenja, na katerem se znanje s seminarja obnovi in poglobi (v sredo od 19:00 do 21:30)
-	1 x tedensko: 'ure znanja', ogled video posnetkov predavanj o zdravem načinu življenja in osebnem razvoju (v soboto od 16:00 do 21:00)
-	1 x tedensko: delovne akcije oz. projekti družbene pomoči (v nedeljo od 10:00 do 16:00)
-	1 x tedensko: druženje v pesmi in plesu (v nedeljo od 16:00 do 19:00)
-	1 x mesečno: 1. del seminarja Umetnost življenja za splošno populacijo (četrtek, petek, ponedeljek in torek od 18:00 do 21:30 ter v soboto in nedeljo od 9:00 do 14:30)
-	1 x mesečno: 1. del seminarja Umetnost življenja za depriviligirane ciljne skupine, ki so pod močnim psihičnim ali fizičnim stresom zaradi zdravstvenega stanja, družbenega položaja, socialnovarstvenega položaja ali v posttravmatičnem obdobju (četrtek, petek, ponedeljek in torek od 18:00 do 21:30 ter v soboto in nedeljo od 9:00 do 14:30)
-	1 x mesečno: delavnica Dih – Voda – Zvok (četrtek, petek in ponedeljek od 19:00 do 21:00)
-	1 x mesečno: seminarji za otroke, najstnike, študente ali specializirani seminarji za tiste, ki so že opravili 1.del Umetnosti življenja (AOL 2, DSN, Sri Sri Joga, Sahaj Samadhi meditacija) – večinoma pod vodstvom tujih predavateljev

Vseh aktivnosti se lahko udeležijo prebivalci Ljubljane brez predhodnega znanja (razen tam, kjer je posebej navedeno). Vsi programi razen 1. dela seminarja Umetnosti življenja za splošno populacijo in seminarji pod vodstvom tujih predavateljev so brezplačni. V primeru, da dobimo prostor konec oktobra, se bodo prve aktivnosti začele odvijati čez 14 dni, nato pa postopoma do januarja tudi ostale navedene aktivnosti.

Zgoraj navedene dejavnosti udeležencem pomagajo zmanjšati stres, izboljšati medsebojno komuniciranje, reševati konfliktne situacije in pospešiti osebni razvoj. Poleg tega pomagajo premagovati vedenjske motnje in ustvarjajo občutek pripadnosti in skupnosti med ljudmi.

Po pregledu prostorov bivše tovarne Rog, smo ugotovili, da bi bili najprimernejši prostori v prvem nadstropju hiše, ki se nahaja na levi strani takoj po prihodu s Trubarjeve ulice. Trenutno se bo v tem prostoru snemal film, konec meseca oktobra pa bo prostor na razpolago. Prostor bi si delili z Društvom Alkion, ki ima seminarje joge, meditacije in sprostitvenih tehnik, člani tega društva pa se ukvarjajo tudi z umetniškimi dejavnostmi. Zato bi ta prostor uporabljali tudi kot atelje za fotografijo, glasbene delavnice za otroke in plesne terapije.

Kontakt: Zavod za razvoj človekovih vrednot, katja@artofliving.si